सीतानदी में पहले थे 5 बाघ, टाइगर रिजर्व बनते ही मिट गया नामोनिशान
धमतरी| जिले के सीतानदी अभयारण्य में करीब 12 साल पहले 4 से 5 बाघ थे, पर जब से उदंती अभयारण्य को मिलाकर उदंती-सीतानदी टाइगर रिजर्व बना है, तब से बाघ नदारद हो गए हैं। अफसर दस सालों से बाघों के यहां लौटने की आस में सिर्फ योजनाएं ही बना रहे हैं। 2009 से पहले तक जिले का सीतानदी अभयारण्य धमतरी वन मंडल में था। 2005 की वन्य प्राणी गणना में यहां 4 से 5 बाघ थे। केंद्रीय वन एवं पर्यावरण मंत्रालय ने 5 अगस्त 2006 को उदंती अभयारण्य को टाइगर प्रोजेक्ट में शामिल किया। छग शासन ने 20 फरवरी 2009 को उदंती-सीतानदी टाइगर रिजर्व बनाया। आज तक कई योजनाओं के नाम पर करोड़ों रुपए फूंके गए लेकिन एक भी बाघ यहां दिखाई नहीं पड़ा। हर साल कैमरे लगाए जाते हैं, जिनमें बाघ के ट्रैप होने की खबर भी उड़ती है, पर हकीकत में बाघ नजर ही नहीं आते।
कहां गए बाघ, कोई नहीं बता पा रहा: सीतानदी-उदंती अभयारण्य क्षेत्र को तमाम अनुकूल ताओं के कारण बाघों के लिए मध्य भारत का सर्वोत्तम रहवास क्षेत्र माना जाता है। इसके बावजूद करीब 12 साल पहले तक मौजूद बाघ कहां गायब हो गए, इसका ठीक-ठीक जवाब कोई नहीं दे पा रहा है। मैदानी अफसर कहते हैं कि जंगल में नक्सलियों की आवाजाही समेत मानवीय गतिविधियां बढ़ने कारण यहां के बाघ ओडिशा के जंगलों की अोर चले गए हैं। विभाग ये मानने को तैयार नहीं कि इनका शिकार हो गया है।
अभयारण्य बनने के बाद गांवों का व्यवस्थापन भी नहीं करा पा रहे
उदंती-सीतानदी टाइगर रिजर्व के गठन के बाद इस इलाके में आबाद गांवाें के व्यवस्थापन की योजना बनी और सरकार ने प्रभावित होने वाले परिवार के प्रत्येक वयस्क सदस्य के लिए आवास, खेत, सुविधा संपन्न बसाहट के साथ ही मोटा आर्थिक पैकेज देने की घोषणा की थी। इसके बावजूद अफसर यहां के वनवासियों का व्यवस्थापन टाइगर रिजर्व के बाहर नहीं कर सके हैं।
शाम तक बंद मिले मोबाइल
इस मामले में वस्तु स्थिति जानने टाइगर रिजर्व के डीएफओ एम गोविंद राव के मोबाइल और एसडीओ हरीश पांडे के मोबाइल पर लगातार संपर्क करने की कोशिश की गई, पर दोनों के मोबाइल देर शाम तक बंद मिले।
hin_Deva hin_Deva hin_Deva hin_Deva hin_Deva hin_Deva hin_Deva